Vrou val haar dood uit hoogste gebou in Bfn | Netwerk24
Deur Marita Herselman 28 September 2020 13:31
Die polisie het 'n geregtelike doodsondersoek begin nadat die lyk van 'n 59-jarige vrou Sondagmiddag tussen twee geboue in Bloemfontein gekry is.
Volgens brig. Motantsi Makhele, polisiewoordvoerder, het die vrou uit die Fidel Castro-gebou van 26 verdiepings, die stad se hoogste gebou wat die Vrystaatse provinsiale regering huisves, gespring.
'n Wag wat diens gedoen het by Pacofs se gebou, wat reg agter die Fidel Castro-gebou in Miriam Makeba-straat geleë is, het omstreeks 13:15 op haar lyk op die grond afgekom.
Die wag het die polisie gebel.
Paramedici het die vrou op die toneel dood verklaar, sê Makhele.
Setjhaba Maphalla, die premierskantoor se kommunikasiehoof, het die voorval bevestig.
Hy sê daar is vasgestel die vrou het eers toegang tot Oliver Tambo-huis, skaars 'n blok daarvandaan, probeer verkry.
"Sy is toegang geweier omdat sy nie die nodige dokumentasie gehad het nie en het daarna na die Fidel Castro-gebou gegaan.
"Die polisie probeer nog vasstel hoe sy toegang tot die gebou verkry het, omdat daar geen rekord is dat sy dit binnegegaan het nie."